**E-TÖLTŐÁLLOMÁSOK HELYSZÍNEINEK MEGHATÁROZÁSA**

**A GZR –T-Ö-2016-0067 AZONOSÍTÓ SZÁMÚ PROJEKTHEZ KAPCSOLÓDÓAN**

*Készítette: Hídvéginé Emődi Tímea az Erzsébetvárosi Ingatlanfejlesztési Kft. ügyvezetője*

Budapesten található töltőhálózat előzetes elemzése során megállapításra került, hogy a VII. kerületben milyen elosztásban és milyen típusú töltőket szükséges telepíteni ahhoz, hogy az egységes budapesti városképbe megfelelő módon illeszkedjen a kerület töltési infrastruktúrája.

Az Emobi Kft. (GZR-T-Ö-2016) felé az önkormányzat pályázatot nyújtott be az elektromos töltőállomások telepítésére és a pályázat keretében az Önkormányzat a többi kerület töltőinfrastruktúráját és a helyszíni adottságokat figyelembe véve kijelölte a lehetséges helyszíneket előzetesen.

Szakértőkkel és megfelelő telepítési tapasztalattal rendelkező személyekkel megvizsgáltattuk az Önkormányzat által előzetesen kijelölt telepítési helyszíneket. Itt figyelembe vettük a forgalomtechnikai megoldásokat és az európai akadálymentesítési közlekedési előírásokat.

Megállapításra került, hogy a határozatban és a pályázatban lévő összegek nem fedezik a telepítési költségeket, mert a töltéshez szükséges Elmű trafóállomások túl messze vannak a kijelölt helyszínektől, mert hálózatfejlesztést kell eszközölni, melynek átfutási ideje 1 év, illetve nem minden esetben lehetett kialakítani a biztonságos parkolást, és a töltőoszlopok védelmét a forgalmi behatásoktól.

Az adatok pontosítására az Elmű részletes trafóhálózat térképét megkérte Társaságunk. A telepítési helyszíneknél, az ELMŰ által megadott adatok alapján kerültek kijelölésre a lehetséges töltőállomások helyszínei. A helyszínek ismételt bejárása után új helyszíneket határoztunk meg a költségek csökkentése érdekében. Lekértük a közműtérképeket a helyszínekre vonatkozóan. Fontos szempont volt a forgalomtechnikai elemzés és az akadálymentes gyalogos közlekedés. Az ELMŰ által megadott információk alapján, a kerületben található trafóállomások figyelembevételével, a telepítési helyszínek pontosításra kerültek. Szempont volt a meglévő közművek elhelyezkedése, a trafóállomások helyzete és a parkolók kialakítása oly módon, hogy az elektromos töltőoszlopok telepítése után a töltők melletti járda az akadálymentesítési szabályoknak megfeleljenek. Az előzetesen meghatározott helyszíneken nem minden esetben volt lehetőség arra, hogy a rendelkezésre álló kapacitást (áram mennyiséget) tudja biztosítani a szolgáltató az üzemeltetéshez.

Az elemzés utáni, új helyszínek részletes adatait átadtuk a Hivatal részére, hogy határozatban (879/2018.(11.13.) sz. PKB határozat) erősítsék meg azt, hogy az eredeti helyszínekhez képest, a költségek szinten tartása érdekében, tudjuk folytatni az engedélyezési folyamatot. Ezzel egyidőben, időtakarékosság érdekében elkezdődtek az egyeztetések az Elművel, illetve elkészítettük a hálózatbővítő igénybejelentő lapokat és azokat be is nyújtottuk az Elmű felé.

A 879/2018.(11.13.) sz. PKB határozathoz előterjesztésben már nem a Társaságunk által kért, leadott címek és koordinátái kerültek meghatározásra, hanem attól két esetben (címen) eltérő került meghatározásra.

Az Elmű szakemberével közösen bejártuk az új címeket hálózatbővítés céljából, a két eltérő helyszín kivételével.

A Kertész utca 12. sz. és a Wesselényi utca 7. sz. Társaságunk által javasolt címeket az Önkormányzat Kertész utca 4. számra, illetve Wesselényi utca 8. számra módosította.

E két cím tekintetében további vizsgálatokra és szakértői véleményekre volt szükség a költségek és a kivitelezési lehetőségek meghatározása miatt. A címekhez készültek látványtervek méretekkel, illetve műszaki alaprajzok méretekkel.

A helyszínekre vonatkozóan (előzetes egyeztetés alapján) beszerzési eljárást írtunk ki az e-töltőállomások tervezésére, majd a nyertes céggel szerződést kötöttünk, illetve a három egyező és elfogadott címet átadtuk a nyertes cégnek a tervezés és engedélyeztetés elkezdéséhez.

A Kertész utca 4. sz. és a Wesselényi utca 8. sz. előtti címekre vonatkozó megállapítások:

*Kertész utca 4. sz.:*

Műszaki felmérések alapján a töltőállomást Társaságunk a megszületett, módosító határozattal ellentétben (időben ezen döntést megelőzően, de figyelembevéve azon tulajdonosi döntést, miszerint az eredeti címhez legközelebb kerüljön), a páratlan számozású oldalra tervezte, azaz a Kertész utca 3. szám elé, a következők miatt:

* forgalom-technikailag a telepítés megfelelően kivitelezhető,
* 2 méteres védőtávolság marad telepítés után, azaz a gyalogos közlekedés továbbra is akadálymentes marad,
* a telepítés ugyan plusz költséggel jár: cca. 300 ezer Ft (a trafóállomás 88 méterre van, melyből 15 méter ingyenes telepítés van), de nem kerülne többe, mint a Dohány utca felől történő kiépítés lenne (mely a gépjárműforgalmat is akadályozná),
* a telepítés során az úttest átfúrása, felbontása is elkerülhető, mely mellett a munka befejezésének az időpontja is előre láthatólag tartható (nagy valószínűséggel a befejezési határidő nem módosul, tolódik ki).

*A Kertész utca 4. szám* *alá az alábbiak miatt nem javasoljuk a töltőberendezés telepítését:*

- ezen a helyen gyorstöltő telepítése építendő, melynek alapterületéhez szükséges betonalap és a felmenő szerkezet mérete is cca. 90x90 cm, melyet figyelembevéve a járdán összesen közlekedésre 40 cm maradna, ami egyáltalán nem alkalmas gyalogos és akadálymentes közlekedésre,

- a Kertész utca 4. szám előtt jelenleg a parkolás párhuzamos, így ha két olyan autó akarja egyszerre a töltőberendezést használni, melyeknek elől van a töltőcsatlakozója, akkor azt nem, illetve csak körülményesen, nehézkesen tudják használni,

- a Kertész utca 4. szám előtt nem megoldott olyan védőtávolságot biztosítani, mely a biztonságos használatot lehetővé teszi, tekintettel az út keskenységére és a meglévő útpadka helyzetére.

*Wesselényi utca 8. sz.:*

Műszaki felmérések alapján a töltőállomást Társaságunk a megszületett, módosító határozattal ellentétben (időben ezen döntést megelőzően, de figyelembevéve azon tulajdonosi döntést, miszerint az eredeti címhez legközelebb kerüljön), a páratlan számozású oldalra tervezte, azaz a Wesselényi utca 7. szám elé, a következők miatt:

* forgalom-technikailag a telepítés megfelelően kivitelezhető,
* 5 méteres védőtávolság marad telepítés után, azaz a gyalogos közlekedés továbbra is akadálymentes marad (kiemelt-mértékű idegenforgalom, látogatottság, közlekedés miatt is fontos szerepet játszik),
* a telepítés nem jár plusz költséggel (a trafóállomás 15 méteres környezetében),
* a telepítés során az úttest átfúrása, felbontása is elkerülhető, mely mellett a munka befejezésének az időpontja is előre láthatólag tartható (nagy valószínűséggel a befejezési határidő nem módosul, tolódik ki).

*A Wesselényi utca 8. szám alá az alábbiak miatt nem javasoljuk a töltőberendezés telepítését:*

- a járdán összesen közlekedésre 70 cm maradna, ami egyáltalán nem alkalmas gyalogos és akadálymentes közlekedésre,

- a Wesselényi utca 8. szám előtt jelenleg a parkolás párhuzamos, így ha két olyan autó akarja egyszerre a töltőberendezést használni, melyeknek elől van a töltőcsatlakozója, akkor azt nem, illetve csak körülményesen, nehézkesen tudják használni,

- a Wesselényi utca 8. szám előtt nem megoldott olyan védőtávolságot biztosítani, mely a biztonságos használatot lehetővé teszi, tekintettel az út keskenységére és a meglévő útpadka helyzetére,

- további nehézséget okoz a Wesselényi utca 8. szám előtti kapubeálló megléte.

Budapest, 2019. február 07.